Sigaretverkope: Polisielede vra glo omkoopgeld  Argieffoto ter illustrasie: SAPD Vier polisiebeamptes van Worcester in die Wes-Kaap is in hegtenis geneem nadat hulle glo omkoopgeld aanvaar het van winkeliers wat tydens die afsonderingstydperk sigarette sou verkoop het. Die twee adjudant-offisiere, onderskeidelik 45 en 48 jaar oud, en twee sersante, onderskeidelik 43 en 53 jaar oud, is Maandag in hegtenis geneem. “Daar word beweer die beamptes het tussen 4 en 21 Junie omkoopgeld aanvaar van talle winkeliers in die Worcester-area,” het kapt. FC van Wyk, polisiewoordvoerder, gesê. Die winkeliers het glo die geld betaal om te verhoed dat hul in hegtenis geneem word aangesien hulle nie sigarette mag verkoop nie ingevolge die afsonderingsregulasies. “Die beamptes is geïdentifiseer en aan voorvalle verbind deur middel van die verklarings van getuies, beeldmateriaal, diensregisters en voertuigliggingverslae.” Volgens Van Wyk is die dossiere aan die kantoor van die direkteur van openbare vervolgings in die Wes-Kaap voorgelê en is daar besluit dat die beamptes van korrupsie aangekla moet word. “Die bestuur van die Suid-Afrikaanse Polisiediens bly daartoe verbind om alle vorms van korrupsie uit te roei.”